מגן (קיבוץ)

מָגֵן הוא קיבוץ במערב הנגב הצפוני, המשתייך לקיבוץ הארצי ונמצא בתחומי המועצה האזורית אשכול. הקיבוץ נמצא בצמוד למוסדות ציבור רבים, בהם משרדי המועצה האזורית, בית הספר היסודי המשמש את ישובי המועצה, בית הספר התיכון של המועצה ותיאטרון הנגב, ומקהלת אשכול. שטחו החקלאי של הקיבוץ עומד על כ־8,500 דונם. באפריל 2023 עבר הקיבוץ הפרטה, במתכונת של קיבוץ מתחדש. את הקיבוץ ייסדו בני גרעין של השומר הצעיר מרומניה שחלקם שהו כשנה במחנות המעצר בקפריסין, אליהם הצטרפו בני גרעינים של השומר הצעיר מילידי הארץ ובהמשך בני ובנות גרעינים ממערב אירופה. העלייה על הקרקע הייתה בתאריך 16 באוגוסט 1949 על שרידי משלט שיח' נוראן, שנכבש בראשית דצמבר 1948, במהלך מבצע אסף על ידי גדוד 89 של חטיבה 8, חטיבת יצחק שדה. גבעת השיח' היא הנקודה הגבוהה ביותר באזור ומשמשת נקודת תצפית אל עבר יישובי המועצה האזורית אשכול ודרום רצועת עזה. במהלך מבצע עופרת יצוקה בשנת 2009 נפלו בשטח הקיבוץ שתי רקטות קסאם. לא היו נפגעים, אך נגרם נזק לבתי מגורים. מאחר שהקיבוץ נמצא במרחק של 4.7 ק"מ מגבול הרצועה, לא עמד באמת המידה של 4.5 ק"מ מהגבול ולכן לא נכלל בתוכנית המיגון של יישובי עוטף עזה. רק בעקבות מבצע עמוד ענן בשנת 2012, החליטה הממשלה למגן גם את היישובים בטווח זה, ובהם גם מגן. המיגון הושלם רק לאחר מבצע צוק איתן, בשנת 2015. במהלך השנים היו ניסיונות שונים להפרטת הקיבוץ, שלא צלחו, עד להחלטה שהתקבלה בשלהי 2022 ונכנסה לתוקף באפריל 2023, שלפיה הקיבוץ יעבור תהליך הפרטה, תוך שמירה על זכויות פנסיה של חברי הקיבוץ, רשת ביטחון סוציאלית, וכן, חלוקת ההון, שכר דיפרנציאלי ומעבר לשירותים בתשלום. ערך מורחב – קרב קיבוץ מגן בבוקר שבת, שמחת תורה, ביום 7 באוקטובר 2023, הותקף הקיבוץ על ידי מחבלי חמאס במסגרת מתקפת הפתע על ישראל. כיתת הכוננות של הקיבוץ בהנהגת הרבש"ץ ברוך כהן שנפצע מטיל RPG בתחילת הקרב הדפה את המתקפה. כוחות צה"ל הגיעו לאזור רק לאחר כשבע שעות. חבר הקיבוץ אבי פליישר נהרג בקרב, ושני אחרים נפצעו. חבר נוסף בקיבוץ, אופיר ירון, נהרג בקרבת הקיבוץ. ב-9 באוקטובר הקיבוץ פונה לאזור ים המלח. מאפריל 2023 החלו תושבים לחזור בהדרגה לקיבוץ, ועם פתיחת שנת הלימודים תשפ"ה כבר חזרו מעל 90% מהתושבים לבתיהם. מקורות ההכנסה המרכזיים של הקיבוץ הם מפעל "מגן אקו-אנרג'י" (קודם לכן "פלסטיק מגן") לייצור מערכות אנרגיה סולארית; חקלאות - גידולי שדה (תפוחי אדמה, בוטנים, צנוניות, חיטה, גזר), רפת (בשיתוף הקיבוצים גבולות ובארי), והכנסות מעבודות חוץ. בהיותו יישוב חקלאי או יישוב באזור פיתוח, עובדים המעתיקים את מקום מגוריהם ליישוב וגרים בו לפחות שישה חודשים רצופים, נהנים מכך שאם התפטרו לשם כך מעבודתם, ההתפטרות תיחשב להם כפיטורים. בהיותו אחד מיישובי עוטף עזה, ניתן לתושביו זיכוי ממס הכנסה בהתאם לסעיף 11 לפקודת מס הכנסה. בתחומי הקיבוץ נמצא גן זואולוגי ("ZOO-חוויה"), "חוויה פלוס" (מרכז הפעלה חינוכי להורים ופעוטות), וגלריית אמנים ("גלריית הקיטור"). הקיבוץ מפעיל בתחומו בית תינוקות, שבו שוהים ילדי הקיבוץ עד גיל 3, וכן פעוטון וגנים, שבהם מתחנכים הילדים עד גיל בית הספר. שביל בקיבוץ חזית חדר האוכל בתכנון האדריכל שמואל מסטצ'קין מדיה וקבצים בנושא מגן בוויקישיתוף אתר האינטרנט הרשמי של מגן תולדות מגן באתר מיזם הנגב המערבי והגליל מגן-שאול, במרכז המידע לנגב ולגליל של תנועת אור מגן באתר המועצה האזורית אשכול מיכאל יעקובסון, סקירה אדריכלית על בניין חדר האוכל, באתר 'חלון אחורי', 25 במרץ 2015 עשור לעלייה על הקרקע של קיבוץ מגן, ארכיון ספילברג, 1958 (התחלה 12:12) מגן (ישראל), דף שער בספרייה הלאומית אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור סוף יולי 2024 (אומדן), בכל יתר היישובים - לפי טבלה שנתית של למ"ס עבור סוף 2022. הנתונים לפי טבלת מדד חברתי כלכלי של למ"ס נכון לשנת 2021 Louise Callaghan, How one Kibbutz in Israel fought off Hamas and saved 500 lives, Sunday Times (Oct. 15, 2023) תקנה 12(ב) לתקנות פיצויי פיטורים (חישוב הפיצויים, והתפטרות שרואים אותה כפיטורים), תשכ"ד-1964 בהתאם לסעיף 11 לפקודת מס הכנסה ניתן לתושב יישוב זה זיכוי ממס הכנסה בשיעור מסוים מהכנסתו החייבת מיגיעה אישית, בתנאי שהתגורר ביישוב שנה לפחות. ראו חוברות ניכויים חודשיות - לוח עזר לחישוב מס הכנסה ממשכורת ושכר עבודה, באתר של רשות המיסים